מייקל קופר

מייקל ג'רום קופר (באנגלית: Michael Jerome Cooper; נולד ב-15 באפריל 1956) הוא כדורסלן עבר אמריקאי ששיחק במשך 12 עונות בקבוצת לוס אנג'לס לייקרס וזכה עמה בחמש אליפויות NBA. חבר היכל התהילה של הכדורסל משנת 2024. קופר נולד וגדל בלוס אנג'לס, קליפורניה. הוא התחיל את לימודיו האקדמיים באוניברסיטת פסדינה סיטי, שם למד שנתיים, לפני שעבר ללמוד באוניברסיטת ניו מקסיקו בה השלים את לימודיו. בעונתו האחרונה בניו מקסיקו העמיד קופר ממוצעים של 16.3 נקודות, 5.7 ריבאונדים ו-4.2 אסיסטים למשחק עבור קבוצת הכדורסל של המכללה. קופר נבחר על ידי הלוס אנג'לס לייקרס בבחירה ה-60 בדראפט 1978, והפך לחלק חשוב בקבוצות ה"שואו-טיים לייקרס" בזכות יכולותיו ההגנתיות. במהלך 12 עונותיו בלייקרס, נבחר קופר שמונה פעמים לאחת מחמישיות ההגנה של העונה, מתוכן חמש בחמישייה הראשונה. בעונת 1987 הוא אף נבחר לשחקן ההגנה של העונה. ביחד עם כרים עבדול-ג'באר ומג'יק ג'ונסון, זכה קופר עם הלייקרס בחמש אליפויות NBA בעונות 1980, 1982, 1985, 1987 ו-1988. בגובה 1.96 מטר ובמשקל 77 ק"ג, קופר הצנום שיחק בעמדות הקלע, סמול פורוורד ולעיתים גם רכז, כשבצד ההגנתי נדרש בדרך כלל לשמור על השחקן הטוב ביותר בעמדות הקלע או הסמול פורוורד. לארי בירד ציין בעבר שקופר הוא השומר הטוב ביותר מולו שיחק. במהלך הקריירה העמיד קופר ממוצעים של 8.9 נקודות, 3.2 ריבאונדים, 4.2 אסיסטים ו-1.2 חטיפות למשחק. כשעזב את הקבוצה בסוף עונת 1990, דורג קופר בין 10 המובילים בתולדות המועדון בטבלת קלעי השלשות (עם 428 שלשות), משחקים (873), דקות (23,635), חטיפות (1,033), חסימות (523), אסיסטים (3,666) ואחוזי קליעה מקו העונשין (83.3%). בעונת 1990/1991 שיחק קופר בווירטוס רומא מהליגה האיטלקית במשך עונה אחת, בה העמיד ממוצעים של 15.8 נקודות, 6.1 ריבאונדים, 1.8 אסיסטים ו-1.9 חטיפות למשחק. בסיום העונה הודיע קופר על פרישתו ממשחק מקצועי. לאחר קריירת המשחק, שימש קופר כעוזר ג'נרל מנג'ר בלוס אנג'לס לייקרס תחת ג'רי וסט במשך שלוש שנים, לפני שהצטרף לצוות האימון כעוזר המאמן של מג'יק ג'ונסון, ולאחר מכן של צ'אק דיילי. בשנת 1999 הוא מונה לעוזר מאמן בלוס אנג'לס ספארקס מליגת ה-WNBA, ועזר לקבוצה להגיע לפלייאוף לראשונה בתולדות המועדון, עם מאזן ניצחונות 20–12. בנובמבר 1999 מונה קופר למאמנה הראשי של הספארקס, ונבחר ל"מאמן העונה בליגת ה-WNBA" לאחר שהוביל את הקבוצה למאזן 28–4. בשתי העונות הבאות זכתה הקבוצה באליפות ה-WNBA עם קופר כמאמנה. בשנת 2004 עזב קופר את הספארקס ומונה לעוזר מאמן בדנוור נאגטס תחת ג'ו בזדליק. בזדליק פוטר מתפקידו לאחר 24 משחקים וקופר מונה במקומו למאמן הראשי הזמני של הקבוצה. קופר החזיק בתפקיד המאמן הראשי במשך כחודש עד שהובא ג'ורג' קארל לאמן את הקבוצה, אז חזר קופר לתפקיד עוזר המאמן עד לסיום העונה. לאחר מכן עבר קופר לאמן את קבוצת אלבקרקי ת'אנדרבירדס מליגת הפיתוח של ה-NBA במשך שנתיים (2006–2007). בעונתו הראשונה זכתה הקבוצה באליפות הליגה. בכך הפך קופר לאדם היחיד שזוכה, כמאמן או כשחקן, באליפות ליגת ה-NBA, באליפות ליגת ה-WNBA ובאליפות ליגת הפיתוח. בשנת 2007 חזר קופר לתפקיד מאמנה הראשי של לוס אנג'לס ספארקס, ובשנת 2009 הוא מונה לתפקיד מאמן קבוצת הנשים של אוניברסיטת דרום קליפורניה. קופר פרש מהתפקיד בשנת 2013 לאחר שקבוצתו העמידה מאזן ניצחונות שלילי (57–72) בשנותיו בקבוצה. בנובמבר 2013 מונה קופר למאמנה של קבוצת אטלנטה דרים מליגת ה-WNBA. מדיה וקבצים בנושא מייקל קופר בוויקישיתוף מייקל קופר, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר ליגת ה-NBA סטטיסטיקות ב-NBA באתר basketball-reference.com על קריירת המשחק של קופר באתר אוניברסיטת פסדינה סיטי, pasadena.edu רשימת הנבחרים בדראפט 1978, באתר basketball-reference.com פרופיל המאמן של קופר, באתר nba.com היסטוריית לוס אנג'לס לייקרס לפי עונות, באתר basketball-reference.com לארי בירד עונה על שאלות אוהדים, באתר usatoday.com סטטיסטיקה של קופר ב-NBA, באתר basketball-reference.com על ההישג המיוחד של קופר, באתר lakersnation.com קופר מתפטר מתפקידו כמאמן קבוצת הנשים ב-USC, באתר espn.com קופר ממונה למאמן אטלנטה דרים, באתר wnba.com